OVERSÆTTELSE

Aftale

mellem Den Europæiske Union og Republikken Cypern om Republikken Cyperns deltagelse i Den Europæiske Unions styrker (EUS) i Den Demokratiske Republik Congo

DEN EUROPÆISKE UNION,

på den ene side, og

REPUBLIKKEN CYPERN

på den anden side,

i det følgende benævnt "parterne",

SOM TAGER HENSYN TIL

- Rådet for Den Europæiske Unions vedtagelse af fælles aktion 2003/423/FUSP af 5. juni 2003 om Den Europæiske Unions militæroperation i Den Demokratiske Republik Congo(1)

- opfordringen til Republikken Cypern om at deltage i den EU-ledede operation

- den vellykkede fuldendelse af styrkeopbygningsprocessen og anbefalingen fra EU-operationens øverstbefalende og EU's Militærkomité om at godkende Republikken Cyperns styrkers deltagelse i den EU-ledede operation

- Den Udenrigs- og Sikkerhedspolitiske Komités afgørelse DRC/2/03 af 11. juli 2003 om nedsættelse af bidragyderkomitéen for Den Europæiske Unions militæroperation i Den Demokratiske Republik Congo(2)

- Den Udenrigs- og Sikkerhedspolitiske Komités afgørelse DRC/3/03 af 31. juli 2003 om accept af Republikken Cyperns bidrag til den EU-ledede operation i Den Demokratiske Republik Congo(3),

ER BLEVET ENIGE OM FØLGENDE:

Artikel 1

Ramme og definitioner

1. Republikken Cypern er enig i at gennemføre bestemmelserne i fælles aktion 2003/423/FUSP i overensstemmelse med bestemmelserne i denne aftale.

2. I denne aftale forstås ved:

a) "Operation Artemis": Den Europæiske Unions militæroperation i Den Demokratiske Republik Congo som iværksat ved fælles aktion 2003/423/FUSP

b) "EU-ledede styrker" (EUS): EU's militære hovedkvarter, de konstituerende nationale enheder/elementer, der bidrager til Operation Artemis, samt disses materiel og transportmidler

c) "EUS-personel": civilt og militært personel i EUS

d) "styrkernes øverstbefalende": den øverstbefalende for de EU-ledede styrker i operationsområdet som udnævnt af Rådet for Den Europæiske Union den 5. juni 2003

e) "den øverstbefalende for EU's operation": den øverstbefalende for Operation Artemis som udnævnt af Rådet for Den Europæiske Union den 5. juni 2003.

Artikel 2

Deltagelse i operationen

1. Republikken Cypern sikrer, at dens styrker og personel, der deltager i EUS, varetager deres opgave i overensstemmelse med bestemmelserne i fælles aktion 2003/423/FUSP, operationsplanen og gennemførelsesbestemmelserne.

2. Republikken Cypern underretter den øverstbefalende for EU's operation om eventuelle ændringer i dens deltagelse i Operation Artemis.

Artikel 3

Status

1. Status for EUS og EUS-personel, der deltager i Operation Artemis, er fastsat i aftalen mellem Den Europæiske Union og Den Demokratiske Republik Congo og aftalen mellem Den Europæiske Union og Republikken Uganda om status for de EU-ledede styrker samt gennemførelsesarrangementerne hertil.

2. Status for EUS-personel, der er udstationeret ved hovedkvarterer eller kommandoenheder uden for Den Demokratiske Republik Congo og Republikken Uganda, er underlagt arrangementer mellem de pågældende hovedkvarterer og kommandoenhederne og Republikken Cypern.

Artikel 4

Kommandovej

1. Alle styrker og alt personel, der deltager i EUS, er underlagt deres nationale myndigheders fulde kommando.

2. De nationale myndigheder overdrager operativ kontrol (OPCON) til EU-operationens øverstbefalende. EU-operationens øverstbefalende kan delegere sin myndighed.

3. Republikken Cypern har de samme rettigheder og forpligtelser med hensyn til den daglige ledelse af Operation Artemis, som de medlemsstater, der deltager i operationen.

4. Republikken Cypern har jurisdiktion over sit personel, der deltager i EUS. EU-operationens øverstbefalende kan på ethvert tidspunkt kræve, at Republikken Cyperns bidrag trækkes tilbage.

5. Republikken Cypern udpeger en højtstående militær repræsentant til at repræsentere sit nationale kontingent i EUS. Den højtstående militære repræsentant rådfører sig med EU-styrkens øverstbefalende om alle forhold i forbindelse med Operation Artemis og er ansvarlig for den daglige disciplin i kontingentet.

Artikel 5

Klassificerede oplysninger

Republikken Cypern træffer passende foranstaltninger til at sikre, at dens personel, som deltager i EUS, ved behandling af EU-klassificerede oplysninger overholder Rådet for Den Europæiske Unions sikkerhedsforskrifter, jf. Rådets afgørelse 2001/264/EF af 19. marts 2001(4), og supplerende retningslinjer, som den øverstbefalende for EU's operation måtte udstede.

Artikel 6

Finansielle aspekter

Republikken Cypern afholder alle udgifter i forbindelse med sin deltagelse i Operation Artemis, medmindre udgifterne afholdes i fællesskab, således som fastlagt i udgiftsoversigten for operationen.

Artikel 7

Bilæggelse af tvister

I mangel af forudgående bilæggelse løses tvister om fortolkning eller anvendelse af denne aftale mellem parterne med diplomatiske midler.

Artikel 8

Manglende overholdelse

Overholder en af parterne ikke de forpligtelser, der er fastsat i de foregående artikler, har den anden part ret til med en måneds varsel at opsige aftalen.

Artikel 9

Ikrafttræden

Denne aftale træder i kraft ved undertegnelsen.

Den forbliver i kraft, så længe Republikken Cypern bidrager til Operation Artemis.

Udfærdiget i Bruxelles, den 1. oktober 2003, på engelsk i fire eksemplarer.

(1) EUT L 143 af 11.6.2003, s. 50.

(2) EUT L 184 af 23.7.2003, s. 13.

(3) EUT L 206 af 15.8.2003, s. 32.

(4) EFT L 101 af 11.4.2001, s. 1.